"Oom ... vandag het ek net die ding vir oom. Dis dry aged grassfed bees ... die beste in die geweste en ons het die naweek juis die Masechop op SPECIAL !"
Nou kyk ek het al baie van die dry aged ding gehoor en baie gewonder. Nou reken hy nog ook dat die bees net gras gevreet het sy hele lewe lank. Die vleis lyk baie goed en ek hou van die kleur van die vet. Ek moet dit eenvoudig probeer.
Verseker ook nie 'n gekuier in die bak na die spices op is nie ... net so 10 minute en dan op die vuur, 'n baie warm vuur. Om hierdie pragstuk vleis gaar te maak vereis fokus, niks van 'n dronkgat kuiery om 'n drom kole nie ... nee jy moet gefokus wees en die vleis met baie respek en toewyding hanteer.
Vir 18 minute word die stukke bees deur die vlamme begelei en vertroos. Alles word met presisie gedoen en sonder 'n gesels ... hier moet respek wees en dit vereis toewyding.
Af van die vuur af en in 'n groot bak. Die tafel is reeds gereed en my vrou en jongste staar grootoog na die bak met vleis. Ek kan sien hulle kwyl al maar ek stel die alarm.
"Agt Minute se rus ..." is al wat ek sê terwyl ek wegstap na my kantoor toe. Ek gaan 'n twakkie vat en myself in die regte geestestoestand kry vir die fees.
Die klokkie lui en toe begin die finale voorbereiding ... ek sit een tjop op my gunsteling plank en haal die groot mes uit sy blok. Daardie stuk Duitse staal glip langs die been af soos 'n warm naald in 'n blok botter in. Geen slagtery, net 'n netjiese bestuur van die lang lem. Die vleis is murgsag en sappig en my bek water. Die been word eenkant toe geskuif en sonder enige inspanning verdeel daai lang mes die stuk vleis in mondpas skyfies.
Weereens is dit bewys ... 'n goeie steak op jou bord begin by 'n goeie vleiswinkel wat goeie steaks verkoop.
As jy in Nelspruit is dan gaan soek jy vir Wimpie op by El Madre Slaghuis en sê virhom jy soek van daai bees wat hy aan oom Colyn verkoop het.
So paar dae gelede besluit ek om bietjie te gaan kyk hoe lyk die Crafty Butcher, ek was baie jare terug daar toe dit nog iets anders was en die ligging van die plek was vir my mooi en pas perfek in by 'n Laeveld eetplek. Geen toegeboude eetkamers nie ... nee, alles is mooi oop op die groot dek en jy het 'n goeie uitsig oor Nelspruit. Vir my die ideale opset.
By ons aankoms is ons vriendelik gegroet en flink na 'n tafel in die een hoek van die dek geneem. Ek was baie tevrede met dit. Ek is 'n buitelug mens en voel sommer maklik ingehok, hierdie plek laat my kalm en rustig voel.
Die wat my ManKos Blad volg sal weet ek is 'n ou wat gatvas is oor Steak en ek verouder my eie snitte. So as 'n reël bestel ek nie sommer Steak by 'n eetplek nie want die kanse is baie goed dat ek moerig gaan wees en dit ongemaklik gaan maak vir my gaste en die eetplek personeel. So, ek vermy die onsmaaklikhede en bestel nie Steak nie.
Op hierdie aand het ek egter besluit dat die algemene indruk van die plek is dat hierdie plek trots is op 'n hulle beesvleis en mens voel bykans soos 'n ketter om nie 'n groot vleisdis te bestel nie. So gee ek maar in en bestel ... Assegaai Steak. My vrou kies die Ladies Fillet en my gas bestel die Chicken Caesar Salad.
Met die aankoms van die kos lyk dit smaaklik en ek sit vir so rukkie en kyk net. My gaste se kos lyk goed en ek fokus op my dis. Die Assegaai Steak is heelwat kleiner as die wat ek self opdis en ek verwag dat die vleis sag en geurig sal wees want dis duidelik 'n baie jong bees se "chop" die. Die vetlagie is 100% binne perke en my mond water. Ek het gevra vir a Baked Potato en kry toe ook Wedges by ... nie ernstig nie want my gaste het die wedges geniet. Die gebakte aartappel was heerlik en die pepersous wat ek gevra het was smaaklik en geurig.
Die steak was reg gaargemaak soos ek versoek het en baie geurig. Daar was so effe suur ondertoon wat kenmerkend is van genyde steak wat oornag in 'n yskas maar was nie oorweldigend nie. Siende dat die plek ook sy eie slaghuis het moet hulle dalk nie die snitte op die been te vêr vooruit in porsies sny nie ... as hulle nie anders kan nie kan die snitte as enkel snitte lugdig verseël word ... net my mening.
Dit was 'n heerlike aandjie en ek het met belangstelling gesien hoe 'n paar tafels die reuse platters vir 4, 6 en selfs 8 mense bestel.
My enigste werklike irritasie was die klein dogtertjie wat die heeltyd die hele dek vol gehardloop het en uit volle bors vir haar ouers geskreeu het. Lyk my die Spur insident het eienaars onwillig gemaak om ouers aan te spreek oor kinders se onvanpaste gedrag ... dis jammer want dis die soort ding wat maak dat ek nie na 'n eetplek toe gaan nie.
Die rekening was heeltemal billik en goeie waarde vir geld en die kelnerin het haar fooitjie werklik verdien. Sy was baie vriendelik en baie flink.